钦定古今图书集成/明伦汇编/氏族典/第206卷 > 高拱
## 钦定古今图书集成/明伦汇编/氏族典/第206卷 > 高拱

按《明外史高拱传》：“拱字肃卿，新郑人。貌修伟，有才略。
未弱冠，举乡试。嘉靖二十年成进士，选庶吉士。逾年
授编修。三十一年，穆宗居裕邸，出阁讲读。拱为侍讲
官，历官侍讲学士。在裕邸九年，敷陈剀切。严嵩、徐阶
递当国，以拱他日当得重，荐于世宗，拜太常卿，掌国
子监祭酒事。四十一年，擢礼部左侍郎，寻改吏部，兼”
学士，掌詹事府事，进礼部尚书。四十五年进文渊阁
大学士。始，阶甚亲拱，引入直。拱骤贵负气，颇忤阶。穆
宗即位，进少保兼太子太保。阶虽为首辅，而拱自以
帝旧臣，屡与之抗，以私怨逐胡应嘉。于是言路论拱
者无虚日。拱不自安，乞归。帝许之。遂以少傅兼太子
太傅、尚书、大学士养病归，隆庆元年五月也。既而阶
亦乞归。三年冬，帝召拱以大学士掌吏部事，兼理阁
务。明年正月至，拱，乃尽反阶所为。辽东奏捷，进拱柱
国、中极殿大学士。寻命考察科道，拱请与都察院同
事。时大学士赵贞吉掌都察院，持议稍异。同给事中
韩楫劾贞吉有所私庇。贞吉疑拱嗾之，遂抗章劾拱，
拱亦疏辨。帝不直贞吉，令致仕去。拱既逐贞吉，专横
益著。始拱为祭酒，张居正为司业，相友善，拱亟称居
正才。及拱为首辅，居正肩随之。拱性直而傲，同官不
能堪，居正独退然下之，拱不之察也。冯保者，中人，性
黠，次当掌司礼监。帝以问拱，拱荐陈洪及孟冲，帝从
之。保以是怨拱，居正亦耻居拱下，媚事保，两人深相
结。神宗即位，拱以上幼冲，惩中官专政，条奏请诎司
礼权还之内阁。又命给事中雒遵、程文合疏攻保，而
从中拟旨逐之。拱使人报居正，居正阳诺之，而私以
语保。保诉于太后，谓拱擅权不可容。太后颔之。明日召群臣宣诏，数拱罪而逐之。居家数年卒。居正请复
其官。久之，廷议论拱功，赠太师，谥文襄。荫嗣子务观
为尚宝丞。